钦定古今图书集成/明伦汇编/氏族典/第143卷 > 元羽
## 钦定古今图书集成/明伦汇编/氏族典/第143卷 > 元羽

按《魏书广陵王传》：“广陵王羽，字叔翻，太和九年封，加
侍中征东大将军，为外都大官。羽少而聪慧，有断狱
之称。后罢三都，羽为大理，加卫将军，典决京师狱讼，
微有声誉。迁特进尚书左仆射，又为太子太保，录尚
书事。高祖将南讨，遣羽持节安抚六镇，发其突骑，夷
人宁悦，还领廷尉卿。车驾既发，羽与太尉丕留守，加
使持节。”迁都议定，诏羽兼太尉，告于庙社。迁京之后，
羽镇抚代京，内外肃然，高祖嘉之。及车驾南伐，羽进
号卫将军，除使持节、都督青齐光南青四州诸军事、
征东大将军、开府、青州刺史。以留守代京之功，增邑
五百户，加散骑常侍，进号车骑大将军。世宗即位，迁
司州牧。羽频表辞牧，至于三四，诏不许。世宗览政，引
羽入内，面授司徒。羽固辞，乃许之。羽先淫员外郎冯
俊兴妻，因夜私游，为俊兴所击，积日秘匿，薨于府，年
三十二。谥曰惠。子恭袭。